b'\n_START_ARTICLE_\nHurtigl\xc3\xb8b p\xc3\xa5 sk\xc3\xb8jter\n_START_PARAGRAPH_\nHurtigl\xc3\xb8b p\xc3\xa5 sk\xc3\xb8jter er en idr\xc3\xa6tsgren, hvor konkurrenterne pr\xc3\xb8ver at l\xc3\xb8be over isen s\xc3\xa5 hurtigt som muligt p\xc3\xa5 sk\xc3\xb8jter. Betegnelsen bruges s\xc3\xa6rligt om den gren af sk\xc3\xb8jtesporten, hvor l\xc3\xb8berne starter parvis i delte baner og placeres efter tid (og eventuelt sammenlagt pointsum efter fire l\xc3\xb8b)._NEWLINE_Andre former for sk\xc3\xb8jtel\xc3\xb8b, hvor l\xc3\xb8berne starter samtidig, og r\xc3\xa6kkef\xc3\xb8lgen over m\xc3\xa5lstregen er afg\xc3\xb8rende, er marathon og kortbanel\xc3\xb8b (short track). Hurtigl\xc3\xb8b, marathon og amerikansk "pack style" (f\xc3\xa6llesstartl\xc3\xb8b p\xc3\xa5 kortere distancer) foreg\xc3\xa5r normalt p\xc3\xa5 400-meter-bane, mens kortbanel\xc3\xb8b l\xc3\xb8bes p\xc3\xa5 ishockeybaner._NEWLINE_Hurtigl\xc3\xb8b p\xc3\xa5 sk\xc3\xb8jter indg\xc3\xa5r i de olympiske vinterlege. Der konkurreres i 500, 1.000, 1.500, 5.000 og 10.000 meter for m\xc3\xa6nd. Kvinder dyster p\xc3\xa5 distancerne 500, 1.000, 1.500, 3.000 og 5.000 meter. De traditionelle mesterskaber (siden 1880\'erne for m\xc3\xa6nd, 1930\'erne for kvinder) er samlede konkurrencer over fire distancer. Siden mellemkrigstiden placeres l\xc3\xb8berne efter tidspoint ud fra gennemsnitstid pr. 500 meter for hver distance. P\xc3\xa5 samme m\xc3\xa5de som i samlede konkurrencer placeres l\xc3\xb8berne p\xc3\xa5 adelskalenderen p\xc3\xa5 sk\xc3\xb8jter, hvor tidspoint beregnes p\xc3\xa5 grundlag af personlige rekorder._NEWLINE_Det eneste sted i Danmark, hvor der dyrkes hurtigl\xc3\xb8b p\xc3\xa5 sk\xc3\xb8jter, er Genforeningspladsen i K\xc3\xb8benhavn.'